ועדת הכנסת, כנסת 20, פרוטוקול מספר 194, 2016-12-20 15:00

יואב קיש: אני מתכבד לפתוח את הדיון בוועדת הכנסת בנושא ביקורי חברי הכנסת אצל אסירים ביטחוניים והגבלות על ביקורי חברי הכנסת בבתי הכלא.

יואב קיש: הדיון היום יתקיים רק שעה ואנחנו רוצים להספיק לקבל גם החלטות בשעה הזו.

יואב קיש: אנחנו נפתח את הדיון עם דברי השר, לאחר מכן שב"ס יציג מצגת קצרה ונשמע את התייחסות חברי הכנסת.

יואב קיש: אני רוצה להגיד כמה דברים: אני מזכיר לכולם, נושא ביקורו של חבר הכנסת גטאס, כמו שאנחנו יודעים מהתקשורת דרך אגב, נחקר היום גם בלהב 443.

יואב קיש: אני אישית לא הולך להתייחס אליו, ירצה השר, או מי הח"כים – יתייחס.

יואב קיש: הדבר שבסמכותנו, בסמכות הכנסת ולתפיסתי, הוא להפסיק את הביקורים השערורייתיים האלה.

יואב קיש: אני חושב שמי שצריך לעשות את זה זו הוועדה הזו.

יואב קיש: אנחנו נציג הצעה שמצד אחד גם תשמור על כבוד הכנסת, גם תשמור על היכולת שלנו לפקח על שב"ס בעניין הזה, ומצד שני, באמת להפסיק את התופעה שבאמת מסוכנת ביטחונית.

יואב קיש: בהתנהלות הפרועה של חבר הכנסת גטאס אנחנו רואים רק דוגמה למה שהיה יכול להיות.

יואב קיש: הנושא הזה מאוד חמור ואני כמובן אשמע את ההתייחסויות של הגורמים.

יואב קיש: נתחיל, בבקשה, עם השר ארדן.

גלעד ארדן: תודה.

גלעד ארדן: אדוני יושב-ראש ועדת הכנסת, אני קודם כל רוצה להודות לך על שנרתמת מיד למשימה וכינסת את הוועדה החשובה הזו בזריזות, באמת שיתוף פעולה חשוב.

גלעד ארדן: אני מקווה – אני בטוח אפילו, לאור הנוכחות כאן – שיהיה גם קשב ושיתוף פעולה מצד חברי הכנסת בוועדה.

גלעד ארדן: הנושא הזה של ביקורים של חברי כנסת אצל אסירים ביטחוניים הוא נושא – אני לא רוצה לקרוא לו מטריד, אבל מאתגר את שירות בתי הסוהר כבר מזה שנים לא מעטות.

גלעד ארדן: אני שוחחתי ודנתי לגביו פעמים רבות עם נציבת שירות בתי הסוהר, רב-גונדר עפרה קלינגר, שבהזדמנות הזו גם נאחל לה החלמה מהירה.

גלעד ארדן: נמצא כאן ממלא מקומה, גונדר אשר וקנין.

גלעד ארדן: זה מאתגר את שירות בתי הסוהר, קודם כל, כי הביקורים הללו, כפי שכל אחד כאן מבין, מפריעים לניהול היומיומי של שירות בתי הסוהר.

גלעד ארדן: שירות בתי הסוהר מטפל בלמעלה מ-20,000 אסירים, מתוכם למעלה מ-6,000 מוגדרים אסירים ביטחוניים.

גלעד ארדן: אנחנו חווינו בשנה האחרונה עלייה של מאות אסירים ועצירים ביטחוניים מאז שהתחיל גל הטרור האחרון, טרור היחידים, ואנחנו מבינים – אני בטוח שכולנו כאן, חברות וחברי הכנסת מבינים – שטרור היחידים הזה, שאתמול כנראה תקף בגרמניה ותוקף בטורקיה, בפריז, בבלגיה, בארצות-הברית וכמובן, לצערנו, אצלנו בישראל – הוא טרור שקודם כל, ועל זה אין מחלוקת, מבוסס על השראה.

גלעד ארדן: מהי אותה השראה?

גלעד ארדן: השראה היא של אסלאם קיצוני, שמעבר לקריאה לבצע פיגועים הוא גם עושה גלוריפיקציה, מהלל ומאדיר את אותם אלה שמבצעים את הפיגועים ואת מעשי הטרור.

גלעד ארדן: אני לא סתם אומר את הדברים האלה – כי זה בדיוק שלוב באותם ביקורים של חברי כנסת אצל אותם אסירים ביטחוניים.

גלעד ארדן: הרי אותם אסירים ביטחוניים בדרך כלל אלה אנשים שהורשעו על ידי בתי משפט, או נחשדים ברמה כזאת שבית משפט מאשר את מעצרם, בעבירות חמורות מאוד נגד ביטחון המדינה.

גלעד ארדן: אני לא אדבר על החקירה של חבר הכנסת גטאס אבל כל אחד צריך לשאול מה זה עושה לכנסת ומה זה עושה לעידוד לטרור כשחבר כנסת הולך, לא משנה כרגע אם העביר טלפונים או לא העביר טלפונים, לבקר – הוא ביקש שלושה, אושרו לו שניים – מחבלים שפוטים לעשרות שנים בכלא על מעשי רצח מהנוראיים ביותר שבוצעו.

גלעד ארדן: תדמיינו לעצמכם – אני לא רוצה לתת שמות של עוד אסירים כאלה – מה זה עושה היה לכנסת אם היו מנצלים את חסינות הזו כדי לבקר אסירים שביצעו מעשים נוראיים.

גלעד ארדן: זה לא מקרה שהבקשות האלה בדרך כלל באות לאסירים ביטחוניים ולא לאסירים רגילים שביצעו מעשי רצח נוראיים.

יואל חסון: יש לך שיקול דעת באישור?

גלעד ארדן: פה בדיוק הנקודה שבגללה ביקשתי את הדיון בוועדת הכנסת.

יואב קיש: שניה, יואל, תן לשר לסיים.

יואב קיש: רק במילה אחת – האם יש בעולם בכלל תופעה כזו גם בדמוקרטיות אחרות?

גלעד ארדן: אני ביקשתי גם משב"כ וגם משירות בתי הסוהר לחפש דוגמאות כאלה ואני אומר חד וחלק – נאמר לי שהם לא מצאו לתופעה הזו אח ורע.

גלעד ארדן: דרך אגב, לא רק כלפי אסירים ביטחוניים, בכלל ביקורים של נבחרי ציבור אצל רוצחים, ולא משנה כרגע מה המניע שמאחורי הרצח.

גלעד ארדן: כחבר כנסת אני לגמרי מבין, מכיר, מוקיר, חושב, שהתפקיד של הבקרה, של הביקורת והפיקוח של הכנסת על תפקוד הממשלה הוא חשוב ביותר, לא פחות חשוב מהחקיקה, אבל צריך שיבינו חברי הכנסת שני דברים: אחד, אפשר להגדיר ולהשיג את המטרה הזו גם דרך, כפי שאנחנו מנסים להציע פה, הגדרת בעלי תפקידים, שזה חלק מאוד בולט מהמשימה שלהם – יו"ר ועדת הכנסת, יו"ר ועדת חוקה, יו"ר ועדת הפנים, אולי יו"ר הוועדה לביקורת המדינה.

גלעד ארדן: ברור שזה חלק אינהרנטי מתפקידם של אלה.

גלעד ארדן: שניים, וזה לא תמיד מובן, כל הביקורים שאנחנו נתבקשנו עד היום הם אף פעם – וידברו על כך אנשי שב"ס – לא כדי לבדוק את התנאים וזכויות הבסיס לפי אמנות בינלאומיות.

גלעד ארדן: אלה תמיד ביקורים על בסיס פוליטי, לחזק או להזדהות עם האסיר, המחבל, להתחזק בעצמך, כי פעמים רבות מי שביקר מעלה אחר כך פוסט, בדרך כלל לא בשפה העברית ולא לעיתונות הישראלית ומספר כמה הוא ביקר, הזדהה ועזר.

גלעד ארדן: מי שמוטרד מזכויות היסוד של אסירים, שגם הם בני אדם, לשם כך צריך שתדעו, יש מנגנון בחוק של מבקרים רשמיים.

גלעד ארדן: יש היום 283 מבקרים רשמיים שהמשרד שלי מסמיך, חלקם ממשרד המשפטים, מהסנגוריה, מלשכת עורכי הדין, מהמועצה לקרימינולוגיה, שלהם למעשה יש זכות לבקר בכל כלא שהם רוצים, לבדוק שמתקיימות בו הזכויות הבסיסיות שמגיעות לאסירים.

גלעד ארדן: לכן, ככל שיש צורך נוסף בעניין הזה צריך לאזן אותו עם הפגיעה, או פוטנציאל הפגיעה, שהביקורים האלה מייצרים בביטחון המדינה.

גלעד ארדן: בעיני, הם גם מייצרים פגיעה בכבודה ומעמדה של הכנסת כי אני לא חושב שניתן להסביר לציבור למה מזדהים עם מחבלים או אנשים שביצעו את הפשעים החמורים ביותר.

גלעד ארדן: לסיום אני רק אוסיף דבר אחד – אני מנהל את המאבק הזה כבר מספר חודשים ושאל כאן חבר הכנסת חסון שאלה נכונה: האם יש לך או אין לך סמכות?

גלעד ארדן: זאת שאלה שבדיוק בגללה ביקשתי את הישיבה הזאת.

גלעד ארדן: מצד אחד, יש את חוק חסינות חברי כנסת, שאומר שחבר כנסת יכול להיכנס לכאורה לכל מקום חוץ ממקומות שחוק החסינות הגביל אותו.

גלעד ארדן: לצערי, זה טופל קצת כמו פלסטר – פעם היתה בעיה עם דיני התנועה אז החריגו את דיני התנועה וכתבו שהחסינות לא חלה על דיני התנועה, פעם היתה כנראה בעיה עם חוקי המכס אז אמרו:

גלעד ארדן: אסור לחפש על גופו של חבר כנסת אלא אם זה בנושאים של מכס, אולי כי ח"כים העבירו במכס בלי להצהיר.

גלעד ארדן: אבל, אין החרגה למשל על חיפוש בכליו של חבר כנסת בכניסה לכלא ביטחוני, דבר שהכנסת – אני לא פותח את זה לדיון היום אבל אני חושב שוועדת הכנסת צריכה לתת את דעתה בכלל על ההיגיון בחוק החסינות, שיש בו דברים - - -

ענת ברקו: אבל מותר לעשות את זה, מותר לחפש על גופו במגנומטר.

גלעד ארדן: רגע, אני מסיים.

גלעד ארדן: יש סעיף שמדבר על נושא הפגיעה בביטחון המדינה ופה בדיוק הבעיה – פגיעה בביטחון המדינה זה משהו שאפשר להתווכח עליו.

גלעד ארדן: יכול לחשוב יועץ משפטי בשב"ס שצריך להגיע לרף ברמה מסוימת, יכול לחשוב מישהו על רף אחד ואף אחד מאתנו לא יודע איך בג"ץ יפרש בסופו של דבר את זה.

גלעד ארדן: זה מטיל נטל יומיומי על שירות בתי הסוהר ועל המשרד לביטחון פנים והייעוץ המשפטי שלו לדון ולהגדיר מה כן סיכון ביטחוני ומה לא.

גלעד ארדן: דרך אגב, הנה, עובדה, במקרה הזה אלו אסירים שכבר יושבים שנים רבות, יש להם מעמד פוליטי בתוך הכלא שהולך ומתחזק, בחוץ לא ברור מה מעמדם, הוא לא כמו של ברגותי או כמו של ראאד סלאח אבל ברור שביקורים כאלה גם מחזקים את מעמדם ויוצרים פגיעה בביטחון המדינה וגם – ומי היה מעלה על דעתו – אם מישהו מכניס להם אמצעים לתקשורת עם החוץ אז ברור שיש כאן פגיעה בביטחון המדינה ששב"ס לא יודעים תמיד לצפות אותה מראש.

גלעד ארדן: לכן, אני ביקשתי גם מהשב"כ חוות דעת.

גלעד ארדן: שוחחתי גם אישית לפני הדיון היום עם ראש השב"כ וקיבלתי את אישורו להגיד על דעתו של ראש השב"כ שמבחינתו הוא מבקש גם מהכנסת – הוא גם מוכן לדבר ברמה האישית עם כל ח"כ, אני גם יכול לתת את חוות דעתו לאחר תום הישיבה לעיון מי שמחברי הכנסת שירצה - - -

יואב קיש: לעיון, הח"כים שמשתתפים פה בוועדה יוכלו לקרוא את חוות הדעת הזו של ראש השב"כ.

גלעד ארדן: שמבחינתו יש לאסור איסור גורף על כל פגישה של אסירים ביטחוניים עם מישהו, חוץ מאשר עם בני משפחותיהם, לפי מה שהדין הבינלאומי מחייב, פעם בכמה זמן לפי המתחייב.

יואב קיש: אני קראתי את מה שהשר העביר, אני רוצה רק דבר אחד להקריא: ההתנגדות, ופה הוא כותב בפירוש, היא שהדבר מייצר פוטנציאל ממשי לפגיעה בביטחון המדינה.

יואב קיש: השר, סיימת את דבריך?

גלעד ארדן: אני רק מבקש שבאמת בשלוש דקות שב"ס יסביר את היקף התופעה, למשל המכשירים הסלולריים, ומה זה מייצר או יכול לייצר.

עודד פורר: ביקשנו גם לקבל מספרים.

יואב קיש: תכף נראה.

יואב קיש: רק לפני השב"ס אני רוצה להגיד לגבי הדיון הזה מבחינת לוחות זמנים: יש לנו כחצי שעה להמשך הדיון ואז נעבור להצבעה.

יואב קיש: מונח לפניכם נוסח ראשוני להתייחסות.

אלעזר שטרן: אתה רוצה שנחליט משהו?

יואב קיש: זה נוסח ההחלטה, כן.

יואב קיש: נוסח היום בשיתוף פעולה עם המשרד לביטחון פנים והיועצת המשפטית של הוועדה.

יואב קיש: כמובן שגם נשמע את התייחסות היועצת המשפטית.

יואב קיש: אני רוצה להגיד שהדיון הזה, במקרה או לא במקרה, השר, יש לנו על סדר-היום של הוועדה גם דיון מהיר שהגיש חבר הכנסת יוסף ג'בארין בנושא הגבלות על ביקורי חברי הכנסת בבתי הכלא.

יואב קיש: קבעתי את הדיון הזה לפני כשבוע ונאלצתי לדחות אותו בגלל מצבה הבריאותי של נציבת שב"ס, שכולנו מאחלים לה החלמה מהירה, ועקב כל ההתפתחויות החלטנו היום לעשות דיון משולב.

יואב קיש: פניתי לחבר הכנסת ג'בארין, ביקשתי שיבוא היום, הוא אמר שהוא לא יכול להגיע היום לדיון וזה בניגוד לדעתו שאנחנו מקיימים את הדיון עכשיו.

ענת ברקו: הוא עצמו דיבר על ברגותי.

יואב קיש: חשוב לי להבהיר את דעתו.

יואב קיש: מכיוון שהדיון נדחה כבר פעמיים, אני חושב, החלטתי שאני מקבע, אנחנו עוסקים הרי באותו תוכן ובזה מבחינתי הדיון בעצם עוסק, באמת בהגבלות על ביקורי חברי כנסת בבתי הכלא.

יואב קיש: אני מעביר את רשות הדיבור לשב"ס.

יואב קיש: שלוש דקות, בבקשה, אין לנו יותר מזה.

<יובל ביטון: נתונים כלליים: כלואים בשב"ס בסך הכול 6,134 אסירים ביטחוניים, מתוכם 293 קטינים ו-47 נשים.

<יובל ביטון: מבחינת החלוקה על פי השיוך הארגוני שלהם: פת"ח מהווים 50% מהאסירים – 2,900 אסירים, חמאס – 1,610, ג'יהאד אסלאמי – 493, חזית עממית – 325, חזית דמוקרטית – 106 ודאע"ש, מספרים עולים – 71.

<יובל ביטון: האיומים שאנחנו רואים מצד האסירים הביטחוניים גם על שב"ס אבל גם על מדינת ישראל – זה לא רק איום עלינו – הם שביתות רעב קבוצתיות ויחידניות שמביאות להפרה של סדר-היום בשב"ס, התססת השטח, הסלמה בשטח ושביתות המוניות, כפי שחווינו ב-2012, היו הפרות סדר ברחבי הגדה, ולעתים אנחנו גם רואים איומים בירי תל"ם ואף ביצוע ירי תל"ם, כתוצאה משביתות רעב של אסירים ביטחוניים.

גלעד ארדן: חשוב להבין שמי שמוגדר היום שר הביטחון של החמאס בעזה הוא אסיר ביטחוני ששהה בכלא שנים רבות, מכירים אותו היטב והוא היום שוחרר לצערנו בעסקת שליט.

גלעד ארדן: הוא מעל מוחמד דף למעשה.

חיים ילין: חבר טוב, שכן ממול.

גלעד ארדן: מה שמו?

גלעד ארדן: ברח לי השם.

<יובל ביטון: מי שהיום מוביל את המערכה בעזה, יחיא סנואר, שהוא מעל מוחמד דף.

<יובל ביטון: יחד אתו יש עוד שני משוחררים, ראוחי מושתהא ותאופיק אבו-נעים, שלושתם מובילים את הזרוע הצבאית של חמאס בעזה.

חיים ילין: זו פשלה שלנו.

ענת ברקו: ועארורי גם.

<יובל ביטון: עארורי לא שוחרר בעסקת שליט אבל הוא כרגע נמצא בחו"ל וגם הוא מנהיג את הארגון.

אלעזר שטרן: כל העסקה הזאת היא פשלה שלנו – מה זה "פשלה שלנו"?

חיים ילין: לא, לא העסקה, הפשלה היתה אחרת.

יואב קיש: זה לא דיון עכשיו על העניין הזה, יש לנו עוד דקה וחצי לסיים את המצגת.

יואב קיש: בבקשה.

<יובל ביטון: הסכנות הנוספות והאיומים שאנחנו מתמודדים אתם הם הכוונת פח"ע, פעילות חבלנית, מתוך הכלא.

<יובל ביטון: האסירים הביטחוניים מכווינים פעילות ארגונית מתוך הכלא, בדגש על פיגועי חטיפה לצורך מיקוח.

<יובל ביטון: מבחינת תמהיל האסירים, ריבוי העצורים, שפוטים ומאזורים שונים מייצרים תשתיות בתוך הכלא חוצות אזורים וארגונים ושיתוף הפעולה הביטחוני עם הפלילי, גם בהקשר של הברחות טלפונים, העברות מסרים וייצור תשתיות בתוך הכלא.

<יובל ביטון: דרכי ההתמודדות שלנו הן מגוונות ורבות, מפירוק תשתיות ומוקדי כוח בתוך בתי הכלא, הצבת חסמים, העברת מכווני פח"ע להפרדות – אנחנו משתמשים באגפים שמורים לבודד מנהיגים – מניעת ביקורים למי שמכווין פעילות באמצעות הביקורים, ניוד אסירים דומיננטיים, הפעלת יחידות מיוחדות כמו יחידת "דרור" ויחידת "מצדה", הפעלת מודיעין משמעותי בקרבם ושיתופי פעולה עם גורמי ביטחון נוספים, במקרה הזה שב"כ ואמ"ן.

<יובל ביטון: מבחינת השימוש שהאסירים הביטחוניים עושים בטל"ס – זה לא לצורך שיחות עם בני המשפחה והנשים או האימהות, עיקר השימושים זה הכוונת פח"ע מתוך הכלא, כפי שאמרתי קודם, קשר עם מפקדות הארגונים בחוץ, בדגש על הכוונת פעילות ארגונית, הנעת כספים, אמל"ח ופעילים, תיאום פעילות - - -

יואב קיש: זה חשוב.

יואב קיש: אני אומר לוועדה, אם אנחנו כבר עוסקים בנושא הברחות הפלאפונים אז להבין שלא מדובר פה בשיחות לילדים אלא בעיה אמיתית ביטחונית.

יואב קיש: בבקשה.

<יובל ביטון: מעבר לזה, תיאום פעולות וצעדי מחאה בין בתי הסוהר השונים ובין הארגונים בינם לבין עצמם, העברת מסרים גם לתקשורת הפלסטינית וגם לפעילים ללבות את השטח ובסוף בסוף זה קשר עם המשפחות.

גלעד ארדן: יש לך פה כמה דוגמאות להזכיר, לרענן את הזיכרון.

<יובל ביטון: יש לנו דוגמאות בשקף הבא, אלה דוגמאות ממש מהחודשים האחרונים: הכוונת פיגוע חטיפה מצדו של איברהים רנימאת.

<יובל ביטון: להזכיר, רנימאת, "חוליית צוריף", שקשור בחטיפת החייל שרון אדרי ורציחתו, נכלא ונשפט ל-16 מאסרי עולם.

יואב קיש: זו פעילות מהשנה האחרונה שנוהלה מתוך הכלא כפיגועי פח"ע לכל דבר.

<יובל ביטון: לפני חודשיים נחשפה הפרשייה.

אמיר אוחנה: ונוהלה בטל"סים שהוברחו?

<יובל ביטון: אני לא רוצה להגיד איך היא נוהלה.

אמיר אוחנה: לא חשוב איזה מהם, אבל חלק מהעניין?

<יובל ביטון: חלק גם באמצעות טל"סים.

אמיר אוחנה: חשוב לדעת.

<יובל ביטון: ובהרבה אמצעים נוספים אבל גם באמצעות טל"סים.

<יובל ביטון: נור אל עדין עמאר, החטיפה של החייל חזן, גם כן מתוך הכלא בהכוונה ופיגוע שהיה מתוכנן להיות מבוצע בירושלים, באזור האוניברסיטה העברית, על ידי חוליה של בני נוער מזרח ירושלמיים מתוך הכלא.

<יובל ביטון: תפיסות הטל"סים – תראו את המספרים: ב-2012 תפסנו 500 טל"סים בתוך בתי הכלא והשנה 2,014.

אורן אסף חזן: אפשר לבדוק כמה ביקורים היו לגטאס.

יואב קיש: תודה רבה.

<אשר וקנין: הכותרת של כל מה שנאמר כאן על טלפונים – צריך להבין, לאסירים הביטחוניים המכשיר הזה הוא מכשיר אסטרטגי.

<אשר וקנין: כל הרלוונטיות שלהם עוברת דרך המכשירים הניידים האלה.

<אשר וקנין: כל הרצון שלהם הוא תמיד להיות בשיח הציבורי וזו הדרך שלהם להיות רלוונטיים.

<אשר וקנין: לכן זה מין מאבק שמבחינתם, אגב, אם נצליח לחסום אותו הוא להיות או לחדול.

יואב קיש: מאה אחוז, תודה.

יואב קיש: חברי הכנסת קיבלו את ההחלטה של ועדת הכנסת, זו הצעה שאני מבקש שיתייחסו אליה.

יואל חסון: אפשר להירשם לזכות דיבור?

יואב קיש: אני אמרתי, לא היית כשפתחנו: מכיוון שאנחנו צריכים לסיים ב-16:00 אני רוצה להגיע להצבעה לקראת 15:50.

יואב קיש: ניתן זכות דיבור קודם כל, יואל, לאלה שלא דיברו, לדעתי אתה דיברת בפעם שעברה.

יואב קיש: אם נספיק, בבקשה, אם לא אז לא.

יואב קיש: אני רק רוצה להגיד במילה אחת לנקודה שלך, יואל – ואני חושב שהיא נקודה מאוד חשובה דווקא מכיוון שהוועדה הזאת אחראית על חוק החסינות – לשאלתך למה השר כן או לא, אני חושב שזה חייב לבוא מאתנו כי היד הנותנת היא המסירה.

יואב קיש: זאת אומרת, אנחנו צריכים לשמור את הכוח כרגע אצלנו, אני חושב שזה המהלך הראוי והנכון כרגע.

אלעזר שטרן: היושב-ראש, הדיון של אתמול דן גם במגבלות נוספות, לא רק אפרופו ביקורים - - -

יואב קיש: כרגע אנחנו דנים בנושא שעל הפרק, אני אקריא אותו, הוא מדבר רק על ביקורים של הביטחוניים.

אלעזר שטרן: קראתי, זה מה שאני שואל – האם יהיה דיון המשך לגבי שאלות שעלו אתמול?

יואב קיש: יהיו דיוני המשך, בוודאי אם חברי הכנסת של הוועדה ירצו.

יואב קיש: נקיים דיוני המשך בנושא שהתחלנו אותו אתמול.

אלעזר שטרן: אני כבר מודיע שאני מבקש.

יואב קיש: אז אנחנו נעשה.

יואב קיש: אני מקריא את הסיכום ואנחנו נתחיל לתת לחברי הכנסת להתייחס.

יואב קיש: שולי, את הראשונה ברשימה.

יואב קיש: הרשימה היא: שולי, אייכלר, ברקו, סמוטריץ, ילין ורויטל סויד – כל אלה לא דיברו בפעם שעברה.

יואב קיש: הצעת הסיכום שאנחנו נצביע עליה ונקבל אותה אומרת כך: "לישיבת ועדת הכנסת בנושא ביקור חברי הכנסת אצל אסירים ביטחוניים.

יואב קיש: ועדת הכנסת מתנגדת לקיום ביקורים של חברי כנסת אצל אסירים ביטחוניים, כהגדרתם על ידי שירות בתי הסוהר, וסבורה שיש בביקורים אלו גיבוי ועידוד לאותם אסירים, למעשיהם ולשולחיהם.

יואב קיש: שניים, ועדת הכנסת, כוועדה האחראית על נושא חסינות חברי הכנסת, קובעת כי ביקורי אסירים ביטחוניים, אינם חוסים תחת חסינותם וזכויותיהם של חברי הכנסת, וזאת בשל הפגיעה שעלולה להיגרם לביטחון המדינה כתוצאה מביקורים אלו, לפי חוות הדעת של שירותי הביטחון".

יואב קיש: הזכרתי קודם בדיון, חוות הדעת הזו לא יכולה להסתובב, היא נשארת אצל השר ארדן וכל אחד מחברי הכנסת שמשתתפים פה בישיבה מוזמן לעיין בה.

יואב קיש: את המסר העברתי, את הנקודה המשמעותית.

יואב קיש: "הוועדה מאשרת את הצעת השר לביטחון הפנים, לקבוע בתיאום עם יושב-ראש הכנסת ויושב-ראש ועדת הכנסת מספר בעלי תפקידים מקרב חברי הכנסת, קואליציה ואופוזיציה כאחד, שלהם תינתן האפשרות לקיים ביקורים אצל אסירים ביטחוניים, על מנת להבטיח פיקוח פרלמנטרי נאות על תנאי כליאתם".

יואב קיש: זו ההחלטה.

יואב קיש: אני חושב שהיא ממצה באמת, מצד אחד, שמירה על הפיקוח הפרלמנטרי – שדרך אגב, הוא מאוד חשוב.

יואב קיש: אני חושב שאנחנו לא מזניחים את זה.

יואב קיש: זה לא שאנחנו הולכים ואומרים: המשרד לביטחון פנים, תעשו מה שאתם רוצים.

יואב קיש: אנחנו שומרים את הכלי של הפיקוח מצד אחד, אבל מצד שני אני חושב שהגיע הזמן להפסיק את התופעה הזו שראינו את הנזק הממשי לביטחון מדינת ישראל שנובע ממנה.

איילת נחמיאס ורבין: יואב, אחר כך תהיה לי אולי איזושהי הערה לסיכום אז אני רוצה לדבר, אחרי שתיתן את זכות הדיבור לח"כים.

יואב קיש: בסדר, אני אתן אבל לפי הסדר.

יואב קיש: שולי מועלם, בבקשה.

שולי מועלם-רפאלי: תודה, אדוני.

שולי מועלם-רפאלי: תודה, אדוני השר.

שולי מועלם-רפאלי: אני חושבת שכן צריך להחזיר את כולנו – למרות שאני מבינה שהשר לא רצה לדבר על הביקור הספציפי הזה – אל הביקור הספציפי הזה כי הוא שוזר בתוכו בדיוק את הדברים שדיברת עליהם ושעלו גם מחוות הדעת שהבאת את הנקודה המרכזית ממנה.

שולי מועלם-רפאלי: חבר הכנסת גטאס ביקר אצל וליד דקה, אחד החברים בחוליית הטרור שחטפה, עינתה ורצחה את החייל משה תמם.

שולי מועלם-רפאלי: כולנו נחשפנו לסיפור הקשה הזה כשבתיאטרון "אל-מידאן" בחרו – ראו איזה פלא – להעלות הצגה שדיברה על החוויות של וליד דקה הזה, ממש הזה, על החוויות הקשות או הלא קשות ואיך עוברים ימיו בכלא הישראלי.

שולי מועלם-רפאלי: אני חושבת שזה בדיוק מצטרף אל הבחירה של חברי הכנסת להזדהות בעצם הביקור – עוד לפני שאני רגע אגיד על המעשה הקשה עצמו – בעצם הביקור של חבר הכנסת גטאס הוא בעצם מזדהה עם האסיר הזה.

שולי מועלם-רפאלי: כמו שהשר אמר, בשום פעם – לפחות בפעמים שיודעים עליהם בשב"ס – לא נשאלו שאלות על תנאי הכליאה.

שולי מועלם-רפאלי: מכך אנחנו מבינים שהכול נעשה לשם ההזדהות, ההילול והשבח.

שולי מועלם-רפאלי: כשאנחנו נלחמים בטרור שמנסה לרצוח אותנו יום וליל ובניסיון להרוס ולהביא לקריסתה של מדינת ישראל כמדינת הלאום של העם היהודי ומדברים על הסתה – מה יותר הסתה מזה?

שולי מועלם-רפאלי: מה יותר מלהעלות פוסט, להתפרסם וללכת מתוך הרצח הנורא שעושים האסירים האלה?

שולי מועלם-רפאלי: לגבי העניין של טלפונים סלולריים, אני מבקש להגיד שבעיני יש בעיה גם בדברים אחרים.

שולי מועלם-רפאלי: זאת אומרת, אני מבינה שכשהגיע חבר הכנסת גאטס לא היו שם רק טלפונים סלולריים, היו גם כל מיני פתקים.

שולי מועלם-רפאלי: אני סומכת ידי על כוחות הביטחון שכנראה במהלך הזה יש כדי ליצור נזק או פגיעה בביטחון מדינת ישראל.

שולי מועלם-רפאלי: כן אני שמחה על ההברה שלך, אדוני השר, והייתי רוצה שתחדד אותה ואולי תוסיף משפט בסעיף האחרון, אדוני יושב-ראש הוועדה, שכן ישאיר איזשהו שיקול דעת לשר, בנוסף לאנשים שהוא ממנה מקרב חברי הכנסת בתיאומים הרלוונטיים, איזשהו שיקול דעת של דברים שנולדים באופן שהוא לא הולך בדרך הרגילה.

שולי מועלם-רפאלי: נכון, אנחנו נחליט פה על מינוי ועל תפקידים שצריכים להיות במקום הזה, יחד עם זאת, אני מבקשת להגיד - - -

אורן אסף חזן: למה צריך מינוי ותפקידים?

אורן אסף חזן: תחליטו שאי אפשר לבקר טרוריסטים וזהו.

שולי מועלם-רפאלי: זה ברור, זה שאי אפשר יהיה לבקר טרוריסטים זה ברור.

אורן אסף חזן: כמה נחמדים אנחנו יכולים להיות?

אורן אסף חזן: כמה?

שולי מועלם-רפאלי: חבר הכנסת חזן, נראה לי שאבדת את הקשר בין מה שאמרתי לבין מה שאתה אמרת כי אחרת אני לא יכולה להבין את זה.

אורן אסף חזן: אני מקשיב מצוין להצעות - - -

שולי מועלם-רפאלי: חברי כנסת לא יבקרו אסירים ביטחוניים.

יואב קיש: אורן, לא להפריע, בבקשה.

שולי מועלם-רפאלי: תודה.

שולי מועלם-רפאלי: חברי כנסת לא יבקרו אסירים ביטחוניים.

שולי מועלם-רפאלי: אני מבקשת, חוץ מזה שיהיה פה תהליך שימנה גורמים רלוונטיים לבדיקת הזכויות של האסירים האלה - - -

אורן אסף חזן: לא צריך שיהיו להם זכויות בכלל.

שולי מועלם-רפאלי: אני מבקשת כן לאפשר שיקול דעת לשר במקרים שהשר יחשוב שצריך להוסיף גורמים נוספים מעבר - - -

יואב קיש: אוקיי, אני אבקש מהיועצת המשפטית להתייחס לזה.

<ארבל אסטרחן: גורמים נוספים זה לא בסמכותנו, אנחנו דנים פה בעניין - - -

יואב קיש: לא, היא מדברת על חברי הכנסת.

יואב קיש: היא אומרת שאם השר מחר מאשר, שיהיה אפשר גם אם הוא לא - - -

אורן אסף חזן: אני יכול שיאשרו לי לבקר את אברה מנגיסטו בעזה?

יואב קיש: אורן, סליחה.

יואב קיש: חברת הכנסת שולי מועלם.

שולי מועלם-רפאלי: מה שאני ביקשתי, ארבל, זה להשאיר שיקול דעת לשר במידה והוא יחשוב - - -

גלעד ארדן: שיקול הדעת נשאר.

שולי מועלם-רפאלי: מצוין.

יואב קיש: נשאר לחלוטין.

שולי מועלם-רפאלי: אז אם כן זה פותר את העניין.

<ארבל אסטרחן: אנחנו מתייחסים רק לחברי כנסת.

יואב קיש: היא דיברה על חברי כנסת נוספים.

<ארבל אסטרחן: לא, היא לא דיברה על חברי כנסת.

יואב קיש: אני רוצה להבהיר שאנחנו מדברים פה רק על חברי כנסת וביקורים של חברי כנסת בלבד.

שולי מועלם-רפאלי: אני רוצה רק משפט אחרון שלא יהיה ספק – בעקבות חוסר ההבנה של חבר הכנסת חזן, אולי צריך לחדד – אני לא חושבת שיש מישהו בבית הזה שהוא בעד ביקורים של אסירים ביטחוניים.

אורן אסף חזן: שולי, את לא רוצה לעשות - - -

יואב קיש: תודה.

יואב קיש: חבר הכנסת ישראל אייכלר, בבקשה.

אורן אסף חזן: - - -

יואב קיש: אורן, לא להפריע.

אורן אסף חזן: אני פשוט לא יפה נפש כמוך, מה לעשות?

אורן אסף חזן: שונה.

שולי מועלם-רפאלי: - - - אישה חכמה שחושבת לפני שהיא מדברת, אני מציעה לך רק את זה ללמוד.

יואב קיש: אורן, שולי, בזה מיצינו את הדיון בין שניכם.

יואב קיש: אתם רוצים שנתחיל לקרוא לכם?

יואב קיש: אורן, זה לא הדיון שאני רוצה לקרוא לך לסדר, תודה.

יואב קיש: חבר הכנסת ישראל אייכלר.

ישראל אייכלר: כבוד היושב-ראש, כל החברים וכבוד השר, הדברים שאמר השר לגבי רוצחים, מחבלים, הם דבר פי חכם חן, לא צריך להיות חכם יותר מהשר, מכול אחד מאתנו, מבינים שביקור נותן השראה.

ישראל אייכלר: השר הזכיר את זה שהעולם של היום הוא לא מה שהיה פעם – יש פיגועים בברלין, יש פיגועים בטורקיה וכל הדברים האלה ניזונים מהשראה, מגלוריזציה של המחבלים האלה.

ישראל אייכלר: מדינות מתפרקות והדמוקרטיה היא לא הגדרה ברורה היום.

ישראל אייכלר: לכן, אני חושב שאם חבר הכנסת גטאס, מעבר למחבלים רוצחים, יצליח להגביל חברי כנסת נוספים, ביקורים נוספים, בתי סוהר נוספים ואנשים יתחילו להגיד: מהי הגדרת אסיר ביטחוני, אולי זה אסיר פוליטי לגבי כל מיני מקרים – אז הוא ניצח אותנו.

ישראל אייכלר: אסור לאפשר לגטאס וחבריו, שרוצים לפורר את מוסדות הדמוקרטיה של המדינה, לעשות איסור כללי על ביקורים ודברים כאלה.

ישראל אייכלר: מחבלים רוצחים – אין ספק, אבל ההגדרה של אסירים ביטחוניים רוצחים כהגדרתה - - -

יואב קיש: השר יתייחס לזה, בסדר.

עודד פורר: אפשר לדעת כמה ביקורים היו בשנה האחרונה?

ישראל אייכלר: אני לא רוצה לפרט.

ישראל אייכלר: חברת הכנסת מועלם יודעת על מה אני מדבר, חבר הכנסת סמוטריץ יודע על מה אני מדבר.

יואב קיש: אייכלר, אני חושב שאין עם זה בעיה.

יואב קיש: אני מבקש מהשר להגדיר מה הכוונה לאסירים ביטחוניים.

ישראל אייכלר: בדיוק.

שולי מועלם-רפאלי: יש הגדרה שלהם בחוק.

עודד פורר: ואם הצוות המקצועי של שב"ס יוכלו להגיד כמה ביקורים כאלה היו בשנה האחרונה.

ישראל אייכלר: אני רוצה לומר עוד דבר.

יואב קיש: אנחנו חייבים לסיים, באמת אין לנו זמן.

ישראל אייכלר: דיברתי בדיוק חצי דקה, אחרי שהגברת מועלם, שאני מאוד מעריך אותה, דיברה חמש דקות, ואני מעריך גם אותך על העובדה - - -

חיים ילין: כולם הפכו להיות סוציאליסטים פה, כולם רוצים את אותו זמן.

ישראל אייכלר: לא, אני לא רוצה להאריך יותר, אני רוצה להגיד עוד משפט אחד.

ישראל אייכלר: יש חשיבות גדולה מאוד שחברי כנסת יוכלו לבקר אסירים – אני לא מדבר על טרוריסטים – ולא להגביל את זה מפעם לפעם יותר ויותר.

ישראל אייכלר: הועלו פה רעיונות שכל חברי הכנסת שנכנסים לבניין יעברו בידוק - - -

יואב קיש: זה בכלל לא על הפרק.

ישראל אייכלר: אתמול זה היה בדיון.

יואב קיש: בסדר, אנשים אמרו.

עודד פורר: זה עדיין נכון, זה עדיין נכון.

עודד פורר: אם חבר כנסת מבריח טלפונים לכלא הוא יכול להבריח לפה דברים אחרים.

ישראל אייכלר: אתה רואה?

ישראל אייכלר: אני רוצה להזהיר את עצמנו בל ניתן לגטאס וחבריו להרוס את מוסד החסינות ואת הדמוקרטיה בישראל.

עודד פורר: למה לטמון את הראש בחול?

עודד פורר: יש פה חברי כנסת מסוכנים.

אורן אסף חזן: יש פה טרוריסטים, מגיע להם לשלם את המחיר.

ישראל אייכלר: אני נגד מה שאתה אומר, אני לא מסכים שבגלל כמה טרוריסטים יאסרו על כל חברי הכנסת.

ישראל אייכלר: לא.

אורן אסף חזן: אני מצדיק אותך.

יואב קיש: תודה.

יואב קיש: אני נותן עכשיו לשר להשיב על מה שדיברנו.

יואב קיש: בבקשה.

גלעד ארדן: שתי הערות: אחת, יש הגדרה ברורה בפקודת נציבות שב"ס מהו אסיר ביטחוני ואם חברי הכנסת ירצו זה יוצג כאן.

גלעד ארדן: שתיים, ההחלטה הזו איננה אוסרת כחוק או באופן גורף על כל ביקור של ח"כ אצל אסיר – אלא מאי?

גלעד ארדן: היום, בגלל הסוגיה המשפטית, יש כאילו סיטואציה שח"כ יכול לכפות על שירות בתי הסוהר ביקור אצל מחבל.

ישראל אייכלר: זה ברור, על זה אנחנו מסכימים.

גלעד ארדן: בעצם נוסח ההחלטה אומר - - -

ישראל אייכלר: כבוד השר, היועצת המשפטית של הוועדה אמרה - - -

איילת נחמיאס ורבין: בסדר, אז נחדד את זה.

גלעד ארדן: רגע, תן לי עוד משפט.

גלעד ארדן: נוסח ההחלטה עוזר לנו לקבוע – כי זאת הוועדה שמגדירה את חסינות חברי הכנסת ואיך היא נתפסת על ידי המוסד הזה עצמו - ברגע שהיא אומרת שהיא לא רואה את החסינות ככוללת באופן גורף חובה לאפשר ביקור אצל מחבל, זה משאיר אצלי ואצל שירות בתי הסוהר את שיקול הדעת לאפשר את זה אם מדובר בביקור חינוכי אצל אסיר שהוא לא אסיר ביטחוני ורואים שזה באמת לצורך כזה.

גלעד ארדן: זה לא מונע את זה, זה בכלל לא קשור לעניין הזה, זה לא שולל את שיקול הדעת שלנו.

יואב קיש: זה לא מוגדר.

ישראל אייכלר: אולי נשאל את היועצת המשפטית מה זה כולל?

יואב קיש: אנחנו ניתן עכשיו ליועצת המשפטית להתייחס לנקודות שעלו פה ונמשיך משם.

יואב קיש: בבקשה.

<ארבל אסטרחן: כמו שנאמר גם בישיבה אתמול, היום הנושא של ביקור חברי הכנסת בבתי סוהר לא מוסדר בחוק ובחוק החסינות.

<ארבל אסטרחן: הדבר הזה אכן קיים מזה שנים רבות וחברי כנסת רבים מבקרים אצל אסירים רבים, כאשר הרעיון הוא באמת לאפשר לחברי הכנסת לעשות עבודת פיקוח ולבקר בבתי סוהר גם אם הם עושים את זה באופן עצמאי ולא רק במסגרת בוועדה.

<ארבל אסטרחן: זה בנוסף, כמובן, לביקורי ועדה ולמבקרים רשמיים כמו שהזכיר השר, יו"ר ועדת הפנים הוא מבקר רשמי ויו"ר ועדת חוקה הוא מבקר רשמי שיש להם סמכויות מפורשות בחוק לעניין הזה.

<ארבל אסטרחן: במשך השנים הנושא הזה של הביקורים הוסדר, לא בחוק כמו שאמרתי, אלא בפקודות של הנציבות, ושם נאמר שחבר כנסת שרוצה לבקר אסיר – וההחלטה כיום היא על כל סוגי האסירים – זה מחייב תיאום עם נציב בתי הסוהר, קבלת הסכמה של האסיר כמובן, יש הוראה שהמועדים ייעשו בהתחשבות בצרכי התפעול וסדרי הביטחון בבתי הסוהר וכו'.

<ארבל אסטרחן: יש גם הגדרות מה יעשה בפגישה הזאת, שיאפשרו פגישה אישית וכו', ושאפשר מטעמי ביטחון המדינה גם למנוע את הביקור.

<ארבל אסטרחן: כמו שאמרתי, הדבר הזה לא מוסדר היום בחוק וגם כעת לא מוצע להסדיר אותו בחוק, אלא הבקשה של השר ושל יו"ר הוועדה כפי שהציגו בפניכם, היא שהוועדה תיתן איזושהי הנחיה לצמצום שיקול הדעת על ידי נציבות בתי הסוהר בכל הנוגע לאסירים ביטחוניים.

יואב קיש: במקרה של אסירים ביטחוניים.

רויטל סויד: הרחבת שיקול דעת?

יואב קיש: לא, צמצום.

רויטל סויד: למה?

רויטל סויד: כי הוא יכול להגיד שלא, שיוכלו לסרב.

רויטל סויד: זה להרחיב.

רויטל סויד: זה לא לצמצם – להרחיב.

<ארבל אסטרחן: לא להשאיר להם שיקול דעת, להגיד: כשמדובר בבקשה לבקר אסיר ביטחוני – אל תאשרו.

<ארבל אסטרחן: לא להשאיר בפניכם את שיקול הדעת אם לאשר או לא לאשר.

אורן אסף חזן: מה הרציונל?

אורן אסף חזן: מה קורה עם יהודים?

בצלאל סמוטריץ': היום יש את היכולת למנוע בשל פגיעה ביטחון המדינה, אז למה לא להשתמש בזה?

בצלאל סמוטריץ': שהשר ינחה, ייתן חוות דעת - - -

אורן אסף חזן: מה קורה עם יהודים?

אורן אסף חזן: מה קורה עם יהודים?

אורן אסף חזן: אני שואל.

אורן אסף חזן: איזה רציונל יש?

אורן אסף חזן: הוא עבריין, אנחנו צריכים - - -

יואב קיש: אני רוצה להבהיר פה רגע לדיון: א', התייחסויות הייעוץ המשפטי גם בנושא שאלה זו הן מורכבות, אין בהכרח אחידות דעים בעניין הזה.

יואב קיש: יש גם פסק דין של בג"ץ, דיברנו על העניין הזה בישיבה הקודמת, הפרשנות של פסק הדין הזה, גם בה אין לגמרי אחידות דעים.

יואב קיש: מה שכן יש אחידות דעים, לפחות אני אומר לתפיסתי בעניין הזה, ראשית, שהוועדה הזו היא מקור הסמכות בנוגע לחוק החסינות של חברי הכנסת ואם נצטרך, אם נגלה שהחלטה הזו לא מספקת, נוכל גם לתקן את זה בהליך חקיקה.

יואב קיש: זאת אומרת, זה חד-משמעית ברור.

יואב קיש: לכן, ההחלטה שאנחנו לוקחים מנקה את העננה מעל אי הבהירות, כמו שהגדרת קודם, ומאפשרת באמת לשר לקבוע בצורה ברורה האם מדובר במקרה - - -

רויטל סויד: אתם רוצים לשלול לחלוטין בהצעה הזאת עכשיו כל ביקור אצל אסיר ביטחוני?

יואב קיש: לא היית בהתחלה ואני לא רוצה לחזור אחורה.

רויטל סויד: רק את השאלה הזו אני רוצה להבין.

יואב קיש: אנחנו עושים פה שילוב של מהלך: מצד אחד, שמירה על הפיקוח הפרלמנטרי, דרך הגדרה ברורה של מספר בעלי תפקידים – הגדרנו קואליציה ואופוזיציה בכנסת שיוכלו לממש את זכות הפיקוח הפרלמנטרי ללא ספק, ובזה העניין הזה מוסדר, לפחות לתפיסתי.

יואב קיש: הנושא השני הוא למנוע את מה שהציג פה שב"ס, את מה שאומרת חוות הדעת של ראש השב"כ שמדברת על כך שביקורים של חברי כנסת אצל אסירים ביטחוניים הם סיכון ביטחוני למדינת ישראל.

יואב קיש: יש לנו אחריות – מי אנחנו רוצים שייקח את האחריות הזו?

יואב קיש: הוועדה הזו צריכה לקחת את האחריות הזו.

אורן אסף חזן: יואב, אתה צריך להדגיש שמדובר בטרוריסטים.

אורן אסף חזן: יואב, מה שאתה עושה – אתה עושה פה עוול.

אורן אסף חזן: יש פה חברי כנסת שהלכו לבקר אסיר - - -

יואב קיש: סדר הדיון יהיה ככה: יש לנו רבע שעה - - -

אורן אסף חזן: אתה השווית עכשיו את איילת שקד לבאסל גטאס, זה מה שעשית.

שולי מועלם-רפאלי: אורן, די, אולי מספיק עם הפופוליזם הזול הזה?

שולי מועלם-רפאלי: אדוני יושב-ראש הקואליציה, אולי - - -

יואב קיש: שולי, די, אנחנו מסתדרים פה - - -

דוד ביטן: מה אני קשור לעניין?

יואב קיש: אפילו לא קלטתי שאתה פה, בדרך כלל אי אפשר לפספס אותך.

יואב קיש: התקציב עוד לא נגמר, ביטן, יש עוד יומיים.

יואב קיש: חברת הכנסת ענת ברקו, בבקשה.

יואב קיש: אני מבקש שתי דקות מחברי הכנסת עכשיו, אנחנו רוצים שכמה שיותר יספיקו לדבר.

ענת ברקו: יושב-ראש ועדת הכנסת, כבוד השר, ביקור בכלא הוא טובת הנאה בכלל.

ענת ברקו: צריך להגיד את זה.

ענת ברקו: זו לא חובה.

גלעד ארדן: לאסיר?

ענת ברקו: לאסיר הוא טובת הנאה.

ענת ברקו: זאת אומרת שכל ביקור, גם של חבר כנסת בתוך כלא, הוא טובת הנאה.

ענת ברקו: מה שראינו פה, מעבר לביקורי עידוד, ראינו נאומים בתוך הכנסת, בנאומים בני דקה, של מסרים של חברי כנסת לאסירים ביטחוניים, קריאות עידוד ואמירות: תחזיקו מעמד, אנחנו אתכם וכו'.

ענת ברקו: ולכן, אני חושבת שהגיע הזמן שאף אחד לא יהיה מוטרד מכליאת טרוריסטים במדינת ישראל – אתם יודעים למה?

ענת ברקו: כי אין מקום בעולם שיש טרוריסטים שיש להם תנאים כל כך טובים.

ענת ברקו: אין.

ענת ברקו: אין דבר כזה.

ענת ברקו: יש כאן טרוריסטים ומשום מה מתייחסים אליהם כמו אל שבויי מלחמה ואני מציעה לחשוב על זה.

ענת ברקו: גם חבר הכנסת ג'בארין ביקר את ברגותי לא מזמן, זאת אומרת - - -

אורן אסף חזן: גם איימן עודה.

ענת ברקו: והוא מוטרד והם מוטרדים מתנאי האסיר.

עודד פורר: אני לא יודע אם הם לא מקבלים הוראות מברגותי.

ענת ברקו: אז בואו אני אגיד לכם ממה אתם צריכים להיות מוטרדים – אתם צריכים להיות מוטרדים מזה שיש להם רק שישה ערוצי צפייה בטלוויזיה ולא 14 ערוצים כפי שהם רוצים.

ענת ברקו: זה מה שצריך להטריד אתכם, לא מעבר לזה כי התנאים הם משופרים והתנאים הם טובים.

עודד פורר: כולל משחקי היורו.

יואב קיש: נקודה אחרונה, חברת הכנסת ברקו.

ענת ברקו: אני רוצה להגיד עוד דבר אחד.

ענת ברקו: אדוני יושב-הראש, כשבאים לעשות ביקורים של חברי כנסת או של כל מיני גופים הומניטריים בבתי הכלא זה כדי לבדוק את תנאי האסירים ואת יכולת הניבוי ועזרה בנושא השיקום.

ענת ברקו: במקרה הזה, האסירים הביטחוניים לא חשו שהם עשו משהו שדורש מהם איזשהו שיקום.

ענת ברקו: נהפוך הוא, הם חשים שהם הגיבורים והם זוכים לעידוד מחלק מחברינו שיושבים בכנסת שמעודדים אותם בהתייחסות שלהם ובביקורים הללו ופוגעים בציבור הרחב.

יואב קיש: תודה רבה לחברת הכנסת ברקו.

יואב קיש: חברת הכנסת נורית קורן, בבקשה, בקצרה.

נורית קורן: תודה.

נורית קורן: אדוני היושב-ראש, זה דיון מאוד מאוד חשוב ואני חושבת באמת, כמו שאמרת קודם, שהוועדה הזאת היא הוועדה שצריכה להחליט על החסינות של חברי הכנסת.

נורית קורן: אני פשוט נפעמתי מהמספר שאמרת, שיש לנו מעל 6,000 אסירים ביטחוניים ולא יתכן שחברי הכנסת מהרשימה המשותפת יעשו ככל העולה על רוחם.

נורית קורן: אני חושבת שצריך להנהיג שהם ייכנסו לכלא כמו כולם, כאחד האדם – עוברים בדיקה, כמו שאנחנו עוברים בדיקה ביציאה ובכניסה בגבולות הארץ.

נורית קורן: אנחנו עוברים בדיקה.

נורית קורן: אני חושבת שזה חשוב ביותר.

נורית קורן: אסור לנו שיקרה דבר כזה כי בפעם הבאה שזה יקרה יכול להיות שיכניסו כבר נשק חם, יכניסו פצצות ואנחנו לא צריכים את זה.

נורית קורן: אנחנו צריכים גם לדאוג לאסירים ולכל אלה שמטפלים בהם.

נורית קורן: הלוואי ולא היה צריך את זה.

נורית קורן: גם משתמשים לחזק אותם כל הזמן – כל שביתות הרעב האלה, הם רק מקבלים רוח גבית ואנחנו צריכים למנוע את הדבר הזה.

נורית קורן: אני חושבת שזאת המלחמה שלנו.

נורית קורן: אני מודה לשב"ס שעושה את העבודות האלה כי זה ממש חשוב.

נורית קורן: תודה, אדוני.

יואב קיש: תודה רבה.

יואב קיש: אנחנו מתקרבים לסוף הדיון, רצו קודם שתי שאלות קצרות.

רויטל סויד: רגע, יואב?

יואב קיש: חברת הכנסת מרב מיכאלי, רצית לשאול משהו?

מרב מיכאלי: כן.

יואב קיש: שאלה ובצלאל הבא בתור.

רויטל סויד: למה אתה לא מקריא לפי הסדר?

יואב קיש: היא ביקשה שאלה וגם לך אני נותן שאלה.

יואב קיש: את ביקשת שאלה, לא לדבר.

רויטל סויד: לא, אני רוצה לדבר.

יואב קיש: הסדר הוא אחרי נורית: בצלאל סמוטריץ, עליזה לביא, שלא פה, חיים ילין ורויטל.

יואב קיש: לא תספיקו אז אני מנסה לפחות לתת אפשרות לשאול שאלות.

יואב קיש: בבקשה, מרב.

מרב מיכאלי: אדוני, תודה רבה.

מרב מיכאלי: אני רוצה להגיד שלפי דעתי החוק הוא מאוד מאוד ברור.

מרב מיכאלי: אני רוצה לקרוא שוב את הסעיף הרלוונטי - - -

יואב קיש: לא, מרב, אני לא נותן לך עכשיו זכות דיבור, את לא מדלגת על חברי כנסת.

יואב קיש: אם יש לך שאלה אני מוכן לקבל, לא "האמנם" בסוף.

מרב מיכאלי: אני שואלת, אני שואלת את מה שהתחלתי לשאול את היועצת המשפטית מקודם, כשרציתי את תשומת לבה.

מרב מיכאלי: החוק אומר: "שום הוראה האוסרת או המגבילה את הגישה לכל מקום במדינה, שאינו רשות היחיד, לא תחול על חבר כנסת, אלא אם כן היה האיסור ההגבלה מטעמים של ביטחון המדינה או של סוד צבאי".

מרב מיכאלי: ולכן – מאה אחוז, אדרבה ואדרבה, עומד לרשות השר סל כלים נרחב ביותר.

מרב מיכאלי: אני שואלת: למה לא ישנה השר את ההוראות של שב"ס, של שב"כ?

בצלאל סמוטריץ': לא צריך, הוא חייב ממילא עכשיו.

יואב קיש: תודה.

מרב מיכאלי: רגע.

מרב מיכאלי: ואני רוצה לשאול את היועצת המשפטית האם בעצם מה שאנחנו עושים פה הוא לפגוע בחסינות חברי וחברות הכנסת?

מרב מיכאלי: זה כתוב בצורה מאוד ברורה בחוק.

יואב קיש: תודה.

יואב קיש: אני אתן לרויטל גם שאלה ואז אנחנו נתייחס.

רויטל סויד: אדוני השר, אנחנו יודעים שלבתי סוהר נכנסות שלוש קטגוריות פחות או יותר: משפחות וחברים, עורכי דין וחברי כנסת.

רויטל סויד: המשפחות נכנסות ועוברות את החיפוש - - -

גלעד ארדן: אבל יש שיקול דעת.

רויטל סויד: שניה.

רויטל סויד: עורכי דין נכנסים ועוברים חיפוש מלא בתיקים, בכול, מגנומטר, לא יכולים להעביר, לא פלאפונים, לא שום דבר, ואז נשארים גם חברי הכנסת.

רויטל סויד: חברי הכנסת, כשהם נכנסים, למה גם הם לא עוברים חיפוש בדיוק כמו - - -

איילת נחמיאס ורבין: אני הצעתי שהם יעברו חיפוש, הצעתי אתמול.

יואב קיש: שאלה טובה, אני רוצה להתייחס אליה.

רויטל סויד: רגע, עוד עניין, עוד שאלה אחת.

יואב קיש: לא, זהו.

גלעד ארדן: התשובה פשוטה – כתוב בחוק החסינות: "לא ייערך חיפוש בגופו, בדירתו או בחפציו של חבר הכנסת, אלא - - -

רויטל סויד: יש לי עוד שאלה אחת עניינית.

רויטל סויד: גלעד, למה כשעורך דין - - -

גלעד ארדן: עניתי לך – כי החוק קובע אחרת.

רויטל סויד: למה לא עושים את הפגישות כשיש באמצע ממש מחיצה ועם טלפון?

יואב קיש: רויטל, אני מבקש לעצור.

גלעד ארדן: תתקנו את החוק.

יואב קיש: לא, גלעד, אל תענה לה.

יואב קיש: סליחה, אני רוצה להגיד בצורה הכי ברורה: אנחנו באנו היום לתת פתרון לבעיה שעד עכשיו לא התייחסנו אליה.

יואב קיש: הבעיה הזו היא בעיה שלנו, של הבית הזה, לא של אף אחד אחר.

יואב קיש: אני לא נכנס עכשיו להתייחסות לגבי מה קורה אם עורכי דין באים, למה מפרידים, - - -

רויטל סויד: לא, אתה לא הבנת - - -

יואב קיש: אנחנו עכשיו, בבית הזה, צריכים להראות שיש לנו את המסוגלות ואת האחריות הציבורית להעביר את המהלך הזה.

רויטל סויד: למה שחבר כנסת לא יעבור חיפוש?

יואב קיש: אני אתן ליועצת המשפטית לענות בקצרה ואז אנחנו נעבור להצבעה.

יואב קיש: אני רוצה רק להוסיף עוד דבר אחד - - -

חיים ילין: זה לא בסדר, יואב, למה אתה לא נותן לדבר?

חיים ילין: יש זכות דיבור, אתה לא נותן.

חיים ילין: אתה רוצה גם שאני אשאל שאלה?

חיים ילין: אף אחד לא התייחס פה לחוק הטרור ומה המשמעות של הדבר הזה ביחס לזה.

יואב קיש: תבקשו עוד רבע שעה מיושב-ראש הכנסת.

<אתי בן יוסף: הוא אמר גורף שלא.

יואב קיש: הוא אמר גורף שהוא לא מסכים בגלל דיוני המליאה.

חיים ילין: יש לך עוד עשר דקות.

יואב קיש: אני רוצה עוד להצביע.

יואב קיש: אני רוצה רגע לענות לשאלה של חברת הכנסת מרב מיכאלי, שגם לא היית קודם.

יואב קיש: אמרת: כביכול לא צריך את זה – אמרתי את זה גם קודם, שצריך את זה, הפרשנות החוקית של היועצים היא שונה, הדבר הזה מביא מסר ברור וחשוב שהוועדה הזאת צריכה להביא.

יואב קיש: אורן, מה השאלה שלך?

יואב קיש: אחרי זה חיים ילין ואז אנחנו נצביע.

בצלאל סמוטריץ': למה אתה לא נותן לי לדבר?

יואב קיש: סליחה, גם בצלאל, נכון.

אורן אסף חזן: אז תן לבצלאל קודם.

יואב קיש: אז אתה העברת את הזכות שלך.

יואב קיש: בצלאל, בבקשה.

בצלאל סמוטריץ': אני אגיד בשני משפטים.

בצלאל סמוטריץ': אדוני היושב-ראש, מה שאנחנו נאלצים לעשות עכשיו זה בדיוק יישום של הכלל הידוע .

בצלאל סמוטריץ': hard cases make bad law אנחנו עושים עכשיו דבר שבאופן מבני, מוסדי, הוא דבר רע.

בצלאל סמוטריץ': אנחנו מגבילים את חברי הכנסת, מגבילים את החסינות, מגבילים את הכלים ואת היכולת שלנו כחברי כנסת לבצע את התפקיד הפרלמנטרי שלנו.

בצלאל סמוטריץ': יכול להיות שאין ברירה - - -

יואב קיש: התפקיד הפרלמנטרי שלך זה לבקר אסירים ביטחוניים?

בצלאל סמוטריץ': רגע, אני רוצה להסביר, יואב.

יואב קיש: נו, באמת, בצלאל.

בצלאל סמוטריץ': זה בסדר, אני כבר מוכן להיות איש שמאל, אחרי שהייתי שותף בהסכם ממון אני כנראה גם איש שמאל.

יואב קיש: אתה אבל פוסל את כל מי שלא ימין מספיק.

בצלאל סמוטריץ': אני לא פוסל אף אחד, רק אמרתי שלפעמים אין ברירה.

יואל חסון: מה שנקרא "מדד סמוטריץ".

יואב קיש: בואו נחזור לעניין.

בצלאל סמוטריץ': אני לא אמרתי שלא צריך לקבל את ההחלטה, אמרתי רק שבואו נבין שאנחנו מיישמים כאן עכשיו משפט שקורה, הוא קורה במשפטים כל הזמן: יש מקרה רע ויש אנשים – שלא יגישו נגדי תלונה לוועדת האתיקה, הוא עדיין חבר כנסת - - -

יואב קיש: יש ניצול לרעה של חסינות חברי כנסת.

בצלאל סמוטריץ': כן, יש אנשים שמנצלים לרעה דברים טובים ואז צריך לגדוע אותם.

עודד פורר: אתה יכול להגיד טרוריסט.

בצלאל סמוטריץ': בוגד, כן.

בצלאל סמוטריץ': ואז צריך לגדוע אותם.

בצלאל סמוטריץ': אני רוצה להגיד שיש גם צד שני.

בצלאל סמוטריץ': דיברה קודם ענת על תנאי הלוקסוס של אסירים ביטחוניים – יש גם אסירים שלצערי הרב מוגדרים אסירים ביטחוניים יהודים ש"אוכלים" אותם מכול העולמות מכיוון שהם אסירים ביטחוניים שנמצאים באגפים רגילים, אז שאין להם את כל מה שיש באגפים הביטחוניים ומצד שני הם לא יכולים ליהנות ממה שיש באגפים הרגילים, מכיוון שהם ביטחוניים אז הם בהפרדה.

בצלאל סמוטריץ': אני לא נכנס לזה עכשיו, זו סוגיה ארוכה מאוד מאוד מאוד.

בצלאל סמוטריץ': נכון שאנחנו עד עכשיו לא השתמשנו בכלי של הביקורים, לכן אני לא יודע אם זה מגביל משהו.

בצלאל סמוטריץ': אני רק אומר שצריך לדעת שלכל מטבע יש שני צדדים והצורך של פיקוח פרלמנטרי הוא צורך חשוב.

בצלאל סמוטריץ': אני רוצה להציע לך הצעה פרקטית, שמעבר לבעלי תפקידים אפשר נניח שגוף כמו ועדת האתיקה יוכל לאפשר פרטנית, אם אני מחר רוצה ללכת לבקר אסיר ביטחוני - - -

אמיר אוחנה: - - -

יואב קיש: בצלאל, אין קשר לוועדת האתיקה.

יואב קיש: בצלאל, אנחנו בחנו את זה וניסינו לבנות מנגנון ואני אומר לך שהמנגנון הזה יהיה מאוזן ויאפשר את הפיקוח הפרלמנטרי.

יואב קיש: יש לנו בפירוש את הבקשה הזאת.

יואב קיש: אני מבקש שני דוברים אחרונים.

יואב קיש: חבר הכנסת יואל חסון, אתה רוצה להגיד משהו?

רויטל סויד: רגע, אבל יואל כבר דיבר, נכון?

יואב קיש: אבל הוא רוצה להגיד משפט ולסיים, נתתי לו את הזכות.

יואב קיש: רויטל, את גם דיברת.

רויטל סויד: לא דיברתי, שאלתי שאלה.

יואל חסון: אני רוצה באמת להגיד רק משפט, להזכיר לחברי כנסת למה נולד בכלל העניין הזה של ביקורים בבתי הכלא.

יואל חסון: המטרה של ביקורי בתי הכלא – אגב, לא משנה ביטחוניים או לא ביטחוניים – נולדה כדי שחבר כנסת יוכל לפקח על תנאי כליאתו של אסיר במדינת ישראל, לראות שלא פוגעים בו, לראות - - -

יואב קיש: ואת זה אנחנו משמרים.

יואל חסון: וזה נשאר, זה קיים.

יואל חסון: לקחו את הדבר הלגיטימי הזה – שאנחנו לא נפגע בו ונוודא שהוא לא יפגע – והפכו אותו לעניין פוליטי.

יואב קיש: נכון.

יואל חסון: הפכו אותו לעניין פוליטי לא רק על תנאי האסיר - - -

יואב קיש: ביטחוני.

נורית קורן: טרור.

יואל חסון: פוליטי, ביטחוני, ככזה שגם שפוגע בביטחון המדינה.

יואב קיש: נכון.

יואל חסון: ולכן, כשתהיה פה הצעת החלטה נדון עליה ונסכים עליה אם היא תהיה מתואמת.

רויטל סויד: תגידו, ומה אתם רוצים לעשות עם קטינים?

רויטל סויד: מה לעשות עם קטינים אבל?

רויטל סויד: האם תהיה התייחסות אחרת לקטינים?

יואב קיש: אחרון הדוברים יהיה חיים ילין.

יואב קיש: בבקשה, חיים.

גלעד ארדן: את פה כעורכת דין, חברת הכנסת.

רויטל סויד: לא, באמת, יש לך קטינים שם.

גלעד ארדן: ומה עם נשים?

גלעד ארדן: מה עם נכים?

גלעד ארדן: מה עם קשישים?

יואב קיש: סליחה, אחרון הדוברים, אנחנו צריכים לסיים עוד חמש דקות ולהצביע.

<קריאות: - - -

יואב קיש: סליחה, שולי, רויטל, אנחנו סיימנו את הדיון.

יואב קיש: עכשיו חיים ילין בזכות הדיבור.

רויטל סויד: - - -

יואב קיש: רויטל, אני קורא אותך לסדר פעם ראשונה.

יואב קיש: בבקשה, חיים.

רויטל סויד: מה קרה?

רויטל סויד: איך הגעת?

יואב קיש: שלוש פעמיים פניתי אליך, את כל כך עסוקה, את לא מקשיבה.

רויטל סויד: לשיחה אין מנהל אחד, אתה יודע.

יואב קיש: חיים ילין ברשות הדיבור ועכשיו אנחנו מפריעים לו.

יואב קיש: בבקשה.

חיים ילין: כבוד היושב-ראש, אנחנו נחשפנו, ואני הייתי שותף דרך הברחות בכרם שלום, לחוק של הטרור ואני נכנסתי לנישה שלא היתה בחוק.

חיים ילין: אותם אנשים, שגם ביניהם יהודים בוגדים שמבריחים, הם לא נחשבים ולא נחשבו לאסירים ביטחוניים, אבל דרך אותם ביקורים שיכולים לעשות דרכיהם יגיעו בסוף הפלאפונים וכל מה שאתה רוצה לחמאס.

חיים ילין: זה יגיע כי בצע כסף חוגג.

חיים ילין: את זה אתה לא יכול לשנות על ידי מה שכתוב פה.

חיים ילין: לכן צריך לתת את הדעת על המעגל השלישי, על המעגל הרביעי, על המעגל החמישי, שבסופו של דבר - - -

אורן אסף חזן: יואב?

חיים ילין: חבר'ה, אתם לא נותנים לדבר.

רועי פולקמן: אבל איך זה קשור לוועדת הכנסת?

חיים ילין: אתם לא נותנים לדבר.

יואב קיש: תן לו לסיים, בבקשה, רועי.

חיים ילין: עלתה הגדרה פה של אסיר ביטחוני, נכון?

חיים ילין: זה אסיר ביטחוני או לא, מי שמבריח דרך כרם שלום בשביל שבסוף הטילים יפלו עלינו?

חיים ילין: תגיד לי אתה.

חיים ילין: כולכם מדברים, אנחנו חוטפים.

חיים ילין: על מה אתם מדברים בכלל?

חיים ילין: לכן, ההגדרה צריכה להיות מאוד ברורה.

חיים ילין: סמוטריץ, תסלח לי, כשאני רואה את הדברים האלה ואני חוטף, לא מעניין אותי עכשיו האסיר הביטחוני שאתה מדבר עליו.

חיים ילין: אותי מעניין מי שמבריח ובגללו יש טילים על כל עוטף עזה ועל תל-אביב.

חיים ילין: לכן אני בא ואומר, אין לי שום בעיה שמבחינת החקיקה, כמו שיש שגרירות שהיא שטח של מדינה אחרת, ריבונות בתוך מדינת ישראל – כך בבתי כלא לא יחול חוק החסינות עלינו ואפשר יהיה לבדוק כל אחד.

חיים ילין: אחרת, חברים, זו מסחרה.

חיים ילין: אני ממש מצטער כי פה לא יעזור כלום.

חיים ילין: אני לא רוצה לפגוע - - -

אורן אסף חזן: מה עם שרים?

אורן אסף חזן: שרים גם?

יואב קיש: כן, כמו חבר כנסת.

אורן אסף חזן: אני אשאל אותך שאלה - - -

חיים ילין: חבר'ה, אתם לא נותנים לדבר.

יואב קיש: דקה אחרונה, בבקשה.

חיים ילין: אני מציע באמת - - -

בצלאל סמוטריץ': למה לא לעשות הבחנה בין אזרחי המדינה למי שלא?

בצלאל סמוטריץ': גם ח"כים דואגים - - -

יואב קיש: בצלאל, די, נו, צריכים לסיים.

יואב קיש: עכשיו זכות הדיבור אצלו, אתה מפריע לדיון.

בצלאל סמוטריץ': להחיל רק על אזרחי המדינה - - -

יואב קיש: בצלאל, אני קורא לך לסדר פעם ראשונה.

איילת נחמיאס ורבין: אני נורא מצטערת, אם כלוא מישהו מאנגליה, אני רוצה לדעת גם שהוא בתנאים - - -

בצלאל סמוטריץ': ביטחוני, איילת, ביטחוני.

אורן אסף חזן: את יכולה ללכת לבקר את המשפחה שלו באנגליה.

<קריאות: - - -

חיים ילין: אני מציע שבתי הכלא בחקיקה ומבחינה משפטית יהיו מחוץ לתחום מבחינתנו של החסינות, אחד.

חיים ילין: שניים, ידוע, ותקשיבו טוב, שגם המל"ל, גם השב"כ וגם אנשי ביטחון, נותנים לפעמים אישורים חריגים לחברי כנסת להיכנס לדבר גם עם ברגותי.

חיים ילין: תקשיבו לי טוב - - -

יואב קיש: נא לסיים, זה לא עניינו עכשיו.

חיים ילין: אני נותן הערות.

יואב קיש: לא, יש לך דקה לסיים.

חיים ילין: זה חייב להתייחס גם לדברים האלה, שהם יהיו גם מחוץ לתחום.

חיים ילין: אם אנחנו לא נקפיד על שני הדברים האלה, לא משנה מה יהיה כתוב.

חיים ילין: לא משנה מה יהיה כתוב.

יואב קיש: אנחנו מחליטים פה - - -

אורן אסף חזן: אבל, יואב, חוץ מלהחמיר את המצב היום - - -

יואב קיש: חברים, אני עובר להצבעה.

יואב קיש: אני אומר כמה דברים ברורים לסיום - - -

<קריאות: - - -

יואב קיש: אף אחד לא מפריע עכשיו, אין לנו זמן.

יואב קיש: יש לנו שתי דקות.

מרב מיכאלי: אבל - - -

יואב קיש: לא, דיברת.

יואב קיש: מרב, את לא מפריעה לי עכשיו.

מרב מיכאלי: אבל, אדוני, אני רוצה לבקש שתדחה את ההצבעה.

יואב קיש: מרב, לא להפריע לי עכשיו.

יואב קיש: אני קורא אותך לסדר פעם ראשונה.

מרב מיכאלי: אבל, אדוני, אני רוצה לבקש שתדחה את ההצבעה.

יואב קיש: לא, לא.

מרב מיכאלי: אבל זה באמת דבר נורא מורכב כי - - -

יואב קיש: לא.

יואב קיש: אני מעלה את זה להצבעה ואני אומר לפרוטוקול: ועדת ביקורת המדינה, יושב-ראש ועדת ביקורת, כנציגת האופוזיציה – אני אדאג שהיא תהיה בצוות שיעשו את הפיקוח הפרלמנטרי.

מרב מיכאלי: - - -

יואל חסון: בהצעת החלטה.

יואב קיש: אי אפשר, זו ההחלטה.

יואל חסון: לא, מה "אי אפשר"?

מרב מיכאלי: אפשר לא להצביע על זה עכשיו.

איילת נחמיאס ורבין: לא, יואב, הוא בהחלטה.

איילת נחמיאס ורבין: אם הוא לא בהחלטה אני לא מצביעה.

יואב קיש: אין לי בעיה, מקובל.

יואב קיש: יהיה יחד עם יו"ר הכנסת ויו"ר ועדת הכנסת.

יואל חסון: שזה יהיה חלק מההחלטה שיקראו.

איילת נחמיאס ורבין: כן, חד-משמעית.

מרב מיכאלי: אבל זה לא מספיק.

יואב קיש: כן, זה השינוי שעשיתי.

מרב מיכאלי: אבל זה לא מספיק.

יואב קיש: אני מעלה להצבעה, אני מבקש הצבעה שמית.

יואל חסון: אבל תקרא את הצעת ההחלטה לפרוטוקול, לא קראת אותה.

יואב קיש: קראתי את ההצעה בהתחלה.

יואל חסון: אבל לא עם התוספת שביקשנו.

יואב קיש: אז, הנה: התוספת אומרת שבנוסף ליושב-ראש הכנסת ויושב-ראש ועדת הכנסת, גם יושב-ראש ועדת ביקורת המדינה הם אלה שיקבעו מי יהיו בתפקידים.

יואב קיש: אני מעלה להצבעה שמית, בבקשה.

מרב מיכאלי: אדוני, אני שוב חוזרת על הבקשה שלי לא להצביע עכשיו כי זו החלטה שצריך לדבר עליה - - -

יואב קיש: אני קורא לך לסדר פעם שניה, מרב.

מרב מיכאלי: אדוני, אנחנו מבקשים התייעצות סיעתית.

יואב קיש: אני מתנצל, אחרי ההצבעה.

יואב קיש: התחלנו הצבעה, עכשיו אני לא יכול.

מרב מיכאלי: אבל אנחנו מבקשים התייעצות סיעתית לפני ההצבעה.

יואב קיש: אי אפשר, הצבעתי בעד, את באת באמצע ההצבעה.

יואב קיש: לא מקובל.

יואב קיש: התחלנו הצבעה, אמרתי בעד ועכשיו את אומרת התייעצות סיעתית?

איילת נחמיאס ורבין: יואב, זה עניין רגיש, תן לה.

איילת נחמיאס ורבין: זה עניין רגיש חריג.

יואב קיש: תמנעו אם אתם רוצים.

יואב קיש: אני צריך לסיים עכשיו.

מרב מיכאלי: אדוני היושב-ראש, בכל הכבוד, לא משנים סדרי עולם ככה.

מרב מיכאלי: ההצעה הזאת לא נשלחה קודם לח"כים.

יואב קיש: שאלתי את היועצת המשפטית, היא אמרה לי שלא מפסיקים הצבעה באמצע וסדר הדברים היה שאני הצבעתי בעד ואחרי זה יצאת.

יואב קיש: אני מצטער, אם אתם לא רוצים – אל תצביעו בעד.

יואב קיש: יואב קיש – בעד.

יואב קיש: תמשיכי, בבקשה.

<אתי בן יוסף: דוד ביטן?

דוד ביטן: בעד.

<אתי בן יוסף: נורית קורין, במקום דוד אמסלם?

נורית קורן: בעד.

<אתי בן יוסף: חבר הכנסת נגוסה?

אברהם נגוסה: בעד.

<אתי בן יוסף: חבר הכנסת אוחנה?

אמיר אוחנה: בעד.

<אתי בן יוסף: מי מחליף את חבר הכנסת מיקי זוהר?

יואב קיש: אורן חזן?

אורן אסף חזן: למה אתה דוחק אותי לפינה?

יואב קיש: אתה לא רוצה?

יואב קיש: אז תגיד נמנע.

יואב קיש: תעשה מה שאתה רוצה.

אורן אסף חזן: נמנע.

יואב קיש: בסדר.

<אתי בן יוסף: חברת הכנסת מרב מיכאלי?

מרב מיכאלי: נגד.

<אתי בן יוסף: איילת נחמיאס ורבין?

איילת נחמיאס ורבין: בעד, בכפוף לתוספת.

<אתי בן יוסף: יואל חסון?

יואל חסון: בעד, בכפוף לתוספת.

<אתי בן יוסף: עבדאללה אבו מערוף – אינו נוכח.

<אתי בן יוסף: אחמד טיבי – אינו נוכח.

<אתי בן יוסף: אלעזר שטרן?

אלעזר שטרן: בעד.

<אתי בן יוסף: רועי פולקמן?

רועי פולקמן: בעד.

<אתי בן יוסף: שולי מועלם?

שולי מועלם-רפאלי: בעד.

<אתי בן יוסף: יואב בן צור – איננו.

<אתי בן יוסף: מלכיאלי?

מיכאל מלכיאלי: בעד.

<אתי בן יוסף: רוברט אילטוב?

יואב קיש: עודד פורר במקום.

עודד פורר: בעד.

<אתי בן יוסף: ישראל אייכלר – לא נמצא.

יואב קיש: תעשי סיכום, בבקשה.

יואב קיש: אחד נמנע, אחד נגד, 12 בעד.

יואב קיש: ההחלטה התקבלה.

יואב קיש: אני נועל את הישיבה, תודה רבה.